pythainlp/thaigov-v2-corpus-22032023 huggingface dataset:
วันจันทร์ที่ 4 มกราคม 2564
สธ. เผยนโยบาย “ดื่มไม่ขับ ขับไม่ดื่ม” ช่วยลดผู้บาดเจ็บและเสียชีวิต เทศกาลปีใหม่ 2564
กระทรวงสาธารณสุขเผย 7 วันเทศกาลปีใหม่ 2564 มีผู้บาดเจ็บและเสียชีวิตจากอุบัติเหตุทางถนนลดลง โดยมีผู้บาดเจ็บรวม 20,506 ราย เสียชีวิต 389 ราย ลดลงจากปี 2563 ร้อยละ 29 และ 19 ตามลำดับ ขณะที่ผู้บาดเจ็บจากการดื่มสุราลดลงด้วยร้อยละ 26 หลังขับเคลื่อนนโยบาย
กระทรวงสาธารณสุขเผย 7 วันเทศกาลปีใหม่ 2564 มีผู้บาดเจ็บและเสียชีวิตจากอุบัติเหตุทางถนนลดลง โดยมีผู้บาดเจ็บรวม 20,506 ราย เสียชีวิต 389 ราย ลดลงจากปี 2563 ร้อยละ 29 และ 19 ตามลำดับ ขณะที่ผู้บาดเจ็บจากการดื่มสุราลดลงด้วยร้อยละ 26 หลังขับเคลื่อนนโยบาย “ดื่มไม่ขับ ขับไม่ดื่ม” มอบ อสม. ตั้งด่านชุมชนช่วยสกัดคนเมา
วันนี้ (4 มกราคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า ช่วงเทศกาลปีใหม่2564 ยังคงการเกิดอุบัติเหตุทางถนน มีผู้ได้รับบาดเจ็บและเสียชีวิตจำนวนมาก จากการรายงานของศูนย์ปฏิบัติการฉุกเฉินด้านการแพทย์และสาธารณสุข กระทรวงสาธารณสุข ในช่วง 7 วันของเทศกาลปีใหม่ 2564 หรือตั้งแต่วันที่ 29 ธันวาคม 2563 - 4 มกราคม 2564 มีข้อมูลผู้บาดเจ็บและเสียชีวิต โดยมีผู้บาดเจ็บจากอุบัติเหตุทางถนนรวม 20,506 ราย เสียชีวิตรวม 389 ราย ถือว่าลดลงจากปี 2563 ที่พบผู้บาดเจ็บ 29,155 ราย เสียชีวิต482 ราย หรือลดลงร้อยละ 30 และ 19 ตามลำดับ โดยผู้ป่วยเข้ารับการรักษาหรือAdmit ในโรงพยาบาล 4,065 รายคิดเป็นร้อยละ 19 จังหวัดที่มีผู้บาดเจ็บสะสมสูงสุด 5 จังหวัด ได้แก่ นครราชสีมา 1,051 ราย, เชียงใหม่ 814 ราย, ขอนแก่น 754 ราย, บุรีรัมย์ 631 ราย และเชียงราย 596 ราย ส่วนจังหวัดที่มีผู้เสียชีวิตสะสมสูงสุด 5 จังหวัด ได้แก่ นครราชสีมา 27 ราย , เชียงราย 17 ราย , บุรีรัมย์ 16 ราย , อุดรธานี และชลบุรี จังหวัดละ 14 ราย
นายแพทย์เกียรติภูมิ กล่าวว่า จำนวนผู้บาดเจ็บและเสียชีวิตยังคงสูงในช่วงวันสิ้นปีและวันขึ้นปีใหม่ โดยวันที่ 31 ธันวาคม 2563 มีผู้บาดเจ็บ 4,523 ราย เสียชีวิต 79 ราย ส่วนวันที่ 1 มกราคม 2564 มีผู้บาดเจ็บ 4,025 ราย เสียชีวิต 83 ราย โดยพบว่าไม่สวมหมวกนิรภัยหรือหมวกกันน็อก 2,773 ราย คิดเป็นร้อยละ 16 และไม่คาดเข็มขัดนิรภัย 564 ราย คิดเป็นร้อยละ 26 ส่วนการตรวจวัดแอลกอฮอล์ในเลือดผู้ได้รับบาดเจ็บทุกราย พบเป็นผู้ดื่มสุรามีแอลกอฮอล์ในเลือดเกินมาตรการ 50 มิลลิกรัมเปอร์เซ็นต์ จำนวน 6,111 ราย คิดเป็นร้อยละ 29 ในจำนวนนี้เป็นเด็กอายุต่ำกว่า 20 ปี มีแอลกอฮอล์ในเลือดเกิน 20 มิลลิกรัมเปอร์เซ็นต์ 1,038 ราย คิดเป็นร้อยละ 17 อย่างไรก็ตาม ถือว่าลดลงจากปี 2563 ที่พบผู้ดื่มสุรารวม 8,283 ราย หรือลดลงร้อยละ 26
ทั้งนี้ เนื่องจากกระทรวงสาธารณสุขได้มอบหมายให้อาสาสมัครสาธารณสุขหรือ อสม. ตั้งด่านชุมชนเพื่อตรวจคัดกรองผู้ที่เมาแล้วขับไม่ให้ออกสู่ถนน ตามนโยบาย "ดื่มไม่ขับ ขับไม่ดื่ม" ช่วยสกัดผู้ที่ดื่มแล้วขับได้อย่างดี และมีบังคับใช้กฎหมาย พ.ร.บ.ควบคุมเครื่องดื่มแอลกอฮอล์ พ.ศ. 2551 อย่างเข้มข้นต่อเนื่องใน 3 ประเด็น คือ การห้ามขายให้ผู้มีอายุต่ำกว่า 20 ปีบริบูรณ์ ห้ามขายลักษณะการลด แลก แจก แถม ชิงโชค และห้ามโฆษณาเครื่องดื่มแอลกอฮอล์แสดงชื่อหรือเครื่องหมายที่เป็นการอวดอ้างสรรพคุณหรือชักจูงใจให้ดื่ม
วันจันทร์ที่ 4 มกราคม 2564
สาธิต ให้ทุกจังหวัดประเมินสถานการณ์โควิด 19 พร้อมเตรียมโรงพยาบาลสนามรองรับ ขอความร่วมมือ ปชช.ช่วยค้นหาหวังลดผู้ป่วยใน 28 วัน
รัฐมนตรีช่วยว่าการกระทรวงสาธารณสุข ติดตามการคัดกรองเชิงรุกและความพร้อมโรงพยาบาลสนามที่จังหวัดสมุทรสาคร ขอให้ประชาชนมั่นใจให้ความร่วมมือค้นหาเพื่อลดตัวเลขผู้ป่วยภายใน 28 วัน พร้อมปิดตลาดกลางกุ้งถึง 31 มกราคม 2564
รัฐมนตรีช่วยว่าการกระทรวงสาธารณสุข ติดตามการคัดกรองเชิงรุกและความพร้อมโรงพยาบาลสนามที่จังหวัดสมุทรสาคร ขอให้ประชาชนมั่นใจให้ความร่วมมือค้นหาเพื่อลดตัวเลขผู้ป่วยภายใน 28 วัน พร้อมปิดตลาดกลางกุ้งถึง 31 มกราคม 2564 สั่งการให้ทุกจังหวัดประเมินสถานการณ์ เตรียมพร้อมโรงพยาบาลสนามรองรับ
เย็นวันนี้ (4 มกราคม 2564) ที่ จ.สมุทรสาคร ดร.สาธิต ปิตุเตชะ ​รัฐมนตรีช่วย​ว่าการ​กระทรวง​สาธารณสุข​ ให้สัมภา​ษณ์ว่า​ จากการลงพื้นที่ติดตามการดำเนินงานควบคุมป้องกันโรคโควิด 19 ที่จังหวัดสมุทรสาคร โดยในวันนี้พบผู้ติดเชื้อรายใหม่ 541 ราย เป็นการค้นหาเชิงรุก 505 ราย ในโรงพยาบาล 36ราย เป็นคนไทย 86 ราย และต่างด้าว 455 ราย ปัจจุบันมีผู้ป่วยสะสม 2,401 ราย อยู่ระหว่างการรักษา 325 ราย อยู่ระหว่างสังเกตอาการ 1,232 ราย กระทรวงสาธารณสุขได้เร่งบริหารจัดการควบคุมป้องกัน เฝ้าระวังโรคทั้งในคนไทยและแรงงานต่างด้าว แม้มีอาการน้อย หรือไม่มีอาการ จะนำเข้าระบบดูแล ในโรงพยาบาลสนาม เพื่อป้องกันควบคุมการแพร่กระจายเชื้อ จึงขอให้ ประชาชนมั่นใจ นอกจากนี้ยังได้รับความร่วมมือจากภาคเอกชน ใช้โรงงานเป็นสถานที่สามารถกักและดูแลแรงงานที่อยู่ในโรงงาน ซึ่งกระทรวงสาธารณสุขได้ส่งทีมตรวจคัดกรองเชิงรุกเข้าไปดำเนินการเช่นเดียวกันหากพบ ผู้ ติดเชื้อจะส่งเข้าระบบการรักษาทันที
“ทั้งนี้ ได้สั่งการให้ทุกจังหวัดประเมินสถานการณ์โควิด 19 พร้อมเตรียมโรงพยาบาลสนามรองรับ รวมทั้งเร่งค้นหาคัดกรองผู้ติดเชื้อให้ได้มากที่สุด เพื่อนำเข้าสู่ระบบควบคุมป้องกันโรค โดยได้รับความร่วมมือเป็นอย่างดีจาก ฝ่ายปกครอง องค์กรปกครองส่วนท้องถิ่น รวมทั้ง อสม. เพื่อจะลดตัวเลขผู้ป่วยภายใน 28 วัน อย่างไรก็ตามหลายจังหวัดได้ประกาศเป็นพื้นที่ควบคุมพิเศษมีการล๊อคดาวน์แต่ละพื้นที่ ขอความร่วมมือประชาชนงดการเดินทางข้ามจังหวัดโดยไม่จำเป็นใส่หน้ากากอนามัย เว้นระยะห่าง ล้างมือบ่อยๆ สแกนไทยชนะหรือหมอชนะ หากป่วยให้รีบพบแพทย์พร้อมแจ้งประวัติเสี่ยง ไม่ปกปิดข้อมูล”
สำหรับจังหวัดสมุทรสาครเป็นพื้นที่พบการระบาดสูง คณะทำงานศูนย์ปฏิบัติการตอบโต้ภาวะฉุกเฉินทางการแพทย์และสาธารณสุข (EOC)ได้ประชุมเพื่อติดตามความก้าวหน้า และวางแผนการดำเนินงาน ล่าสุดได้มีคำสั่งปิดตลาดกลางกุ้งต่อระหว่างวันที่ 4 – 31 มกราคม 2564 พร้อมกันนี้จะเร่งตรวจคัดกรองเชิงรุกทุกโรงงาน ทุกตลาด เพื่อแยกประชากรกลุ่มเสี่ยงให้ชัดเจน โรงงานที่พบผู้ติดเชื้อ ให้พิจารณาดำเนินการตามมาตรการ และตามลักษณะของการจ้างงาน และติดตาม 14 วันในกลุ่มที่กักตัว โดยใช้ Application : DDC Care พร้อมทั้งสำรองเวชภัณฑ์ ไว้ใช้ได้นาน 2 เดือน เตรียมสถานที่กักตัวเพื่อรองรับผู้ติดเชื้อ
จังหวัดสมุทรสาครได้เปิดให้บริการโรงพยาบาลสนามแล้วที่สนามกีฬาจังหวัด และวัดโกรกกราก รวม 678 เตียง ขณะนี้มีผู้เข้ารับบริการ 58 เตียง และอยู่ระหว่างดำเนินการอีก 980 เตียง ที่โกดังวัฒนาแฟคเตอรี่, อาคารศูนย์การเรียนรู้แรงงานข้ามชาติ , อาคารเฉลิมพระเกียรติฯ 60 พรรษา , และศูนย์ปฏิบัติธรรมวัดสุทธิวาตวราราม ซึ่งคาดว่ายังมีความจำเป็นในการหา โรงพยาบาลสนาม เพิ่มเติมเพื่อรองรับสถานการณ์ต่อไป
********************************** 4 มกราคม 2564
วันจันทร์ที่ 4 มกราคม 2564
กระทรวงมหาดไทย ระงับการเปิดบ่อนไก่ใน จ.ชุมพร ป้องกันการระบาดของไวรัสโควิด-19
กระทรวงมหาดไทย ระงับการเปิดบ่อนไก่ใน จ.ชุมพร ป้องกันการระบาดของไวรัสโควิด-19
วันศุกร์ที่ 1 มกราคม 2564 นายสมคิด จันทมฤก รองปลัดกระทรวงมหาดไทย ในฐานะโฆษกกระทรวงมหาดไทย
ชี้แจงข้อเท็จจริงเกี่ยวกับสนามชนไก่ที่ปรากฏในสื่อเป็นสนามชนไก่สะพาน 5 ตั้งอยู่เลขที่ 10 หมู่ที่ 4 ตำบลหาดพันไกร อำเภอเมืองชุมพร จังหวัดชุมพร โดยผู้ที่ได้รับอนุญาตให้มีการเล่นการพนันชนไก่ในวันที่ 30 ธันวาคม 2563 เป็นการอนุญาตตามกฎหมายว่าด้วยการพนัน โดยจังหวัดชุมพรได้อนุมัติให้จัดได้ตั้งแต่เมื่อวันที่ 1 ธันวาคม 2563 ซึ่งขณะนั้นยังไม่มีสถานการณ์การแพร่ระบาดกรณีที่จังหวัดสมุทรสาคร และจังหวัดอื่นๆ ในการพิจารณาอนุมัตินั้น ได้พิจารณาตามแนวทางของกระทรวงมหาดไทย เกี่ยวกับการอนุญาต ในสถานการณ์การแพร่ระบาดของโรคติดเชื้อไวรัสโคโรนา 2019 (โควิด -19) อาทิ มีการจัดจุดตรวจคัดกรองวัดไข้ ให้มีจุดบริการล้างมือ จัดให้มีระบบระบายอากาศภายในสนาม เป็นต้น โดยอำเภอเมืองชุมพรได้ตรวจสภาพสนามตามคู่มือและเกณฑ์ที่กำหนดพร้อมรายงานแบบตรวจประเมินผลให้จังหวัดพิจารณา และมีการเน้นย้ำให้ผู้ขอใบอนุญาตปฏิบัติตามกฎหมายและเงื่อนไขที่กำหนดอย่างเคร่งครัดแล้ว
ทั้งนี้ จังหวัดชุมพรมีการติดตามสถานการณ์และข้อสั่งการอย่างต่อเนื่อง โดยเมื่อวันที่ 30 ธันวาคม 2563 กระทรวงมหาดไทย ได้มีหนังสือแจ้งให้จังหวัดทุกจังหวัด งดออกใบอนุญาตการจัดให้มีการเล่นการพนันชนไก่ กัดปลา ชกมวย แข่งม้า ชนโค และไพ่ผ่องไทย กรณีที่ดำเนินการออกใบอนุญาตไปแล้วให้แจ้งกับผู้ได้รับอนุญาตฯ งดจัดให้มีการเล่นการพนันดังกล่าว และให้กวดขันจับกุมผู้ลักลอบจัดให้มีการเล่นพนันและผู้เล่นพนันที่ไม่ได้รับอนุญาตทุกประเภทอย่างเคร่งครัด จังหวัดชุมพรจึงแจ้งให้ทุกอำเภองดการพนันชนไก่ กัดปลา ชกมวย แข่งม้า ชนโค และไพ่ผ่องไทย ในวันเดียวกันนั้น โดยตั้งแต่วันที่ 31 ธันวาคม 2563 ไม่มีการเล่นการพนันที่ได้รับอนุญาตอีก รวมทั้งสั่งการไปยังอำเภอและตำรวจให้ดำเนินการกวดขันการลักลอบเล่นการพนันทุกประเภทอย่างเข้มงวดทุกรณี และความร่วมมือประชาชนหากมีกิจกรรมที่มีการรวมกลุ่มของคนจำนวนมากให้ปฏิบัติตามมาตรการของกระทรวงสาธารณสุขอย่างเคร่งครัด
นอกจากนี้ พลตำรวจตรี ยิ่งยศ เทพจำนงค์ โฆษกสำนักงานตำรวจแห่งชาติ ชี้แจงกรณีดังกล่าวว่า พลตำรวจตรี ถาวร แสงฤทธิ์ ผู้บังคับการตำรวจภูธรจังหวัดชุมพร (ผบก.ภ.จว.ชุมพร) และฝ่ายปกครองจังหวัดชุมพร ฝ่ายปกครองและเจ้าหน้าที่ตำรวจได้ไปแจ้งให้งดดำเนินการ เมื่อทางผู้รับใบอนุญาตได้ทราบเรื่องดังกล่าว ก็ได้ยกเลิกกิจกรรมโดยทันที ทั้งนี้ สำนักงานตำรวจแห่งชาติยังได้สั่งการกำชับให้ตำรวจทั่วประเทศคอยกวดขันเรื่องการลักลอบเล่นการพนันอย่างเข้มงวด หากพบว่ามีหน่วยไหนปล่อยปละละเลย หรือพบว่ามีตำรวจนายใดเข้าไปเกี่ยวข้อง ก็จะดำการทั้งทางวินัยและทางกฎหมายอย่างถึงที่สุด ทั้งนี้ สำนักงานตำรวจแห่งชาติยังได้เน้นให้ตำรวจผู้ปฏิบัติหน้าที่อยู่ในทุกพื้นที่ ให้ปฎิบัติตามมาตรการป้องกันการแพร่ระบาดของเชื้อ โควิด-19 โดยเคร่งครัด เพื่อหยุดยั้งการแพร่ระบาดและสามารถกลับมาใช้ชีวิตกันได้อย่างปกติโดยเร็ว
...........................................................................
วันจันทร์ที่ 4 มกราคม 2564
ปลัดวธ.ได้นำผู้บริหารสำนักงานปลัดกระทรวงวัฒนธรรม และวัฒนธรรมจังหวัด ร่วมการประกาศเจตจำนงสุจริตและแสดงสัญลักษณ์ต่อต้านการทุจริตของกระทรวงวัฒนธรรม ผ่านระบบ video conference
ปลัดวธ.ได้นำผู้บริหารสำนักงานปลัดกระทรวงวัฒนธรรม และวัฒนธรรมจังหวัด ร่วมการประกาศเจตจำนงสุจริตและแสดงสัญลักษณ์ต่อต้านการทุจริตของกระทรวงวัฒนธรรม ผ่านระบบ video conference ไปยังสำนักงานวัฒนธรรมจังหวัดทั่วประเทศ โดยปลัดกระทรวงวัฒนธรรม
วันที่ ๔ มกราคม ๒๕๖๔ เวลา ๑๐.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม ได้นำผู้บริหารสำนักงานปลัดกระทรวงวัฒนธรรม และวัฒนธรรมจังหวัด ร่วมการประกาศเจตจำนงสุจริตและแสดงสัญลักษณ์ต่อต้านการทุจริตของกระทรวงวัฒนธรรม ผ่านระบบ video conference ไปยังสำนักงานวัฒนธรรมจังหวัดทั่วประเทศ โดยปลัดกระทรวงวัฒนธรรม ได้กล่าวนำแสดงเจตจำนงสุจริต และร่วมทำสัญลักษณ์ต่อต้านการทุจริตของสำนักงานปลัดกระทรวงวัฒนธรรมโดยพร้อมเพรียงกัน มีนายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหาร วัฒนธรรมจังหวัด และเจ้าหน้าที่ที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม และสำนักงานวัฒนธรรมจังหวัดทั่วประเทศ
วันจันทร์ที่ 4 มกราคม 2564
พม. ใช้มาตรการเข้ม ห้ามบุคคลภายนอกเข้ากระทรวง หากจำเป็นให้ใช้ช่องทาง ไลน์ โทรศัพท์ หรืออีเมล์
พม. ใช้มาตรการเข้ม ห้ามบุคคลภายนอกเข้ากระทรวง หากจำเป็นให้ใช้ช่องทาง ไลน์ โทรศัพท์ หรืออีเมล์
วันนี้ (4 ม.ค. 64) เวลา 11.00 น. ที่กระทรวงการพัฒนาสังคมและความมั่นคงของมนุษย์ (พม.) สะพานขาว กรุงเทพฯนางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า ปัจจุบัน สถานการณ์การแพร่ระบาดของโรคติดเชื้อไวรัสโคโรนา 2019 หรือโควิด-19 ระลอกใหม่เกิดขึ้นในหลายพื้นที่ทั่วประเทศ และส่งผลกระทบต่อประชาชนในวงกว้างอย่างต่อเนื่อง โดยเฉพาะในพื้นที่กรุงเทพมหานครและปริมณฑล ที่มีผู้ป่วยจากโรคโควิด-19 เพิ่มขึ้นอย่างต่อเนื่อง ทั้งนี้ กระทรวง พม. ได้เน้นย้ำให้บุคลากรทุกคนที่ปฏิบัติหน้าที่ต้องปฏิบัติตามมาตรการป้องกันการแพร่ระบาดของไวรัสโควิด-19 เพื่อป้องกันการแพร่ระบาดในสถานที่ทำงาน โดยขอให้บุคลากรทุกคนที่มาปฏิบัติงานในอาคาร รวมถึงส่วนราชการอื่นในสังกัด กระทรวง พม. และกระทรวง พม. สะพานขาว ต้องสวมหน้ากากอนามัยและงดให้บุคคลภายนอกเข้ามาในอาคาร และในพื้นที่กระทรวง พม. ตั้งแต่วันจันทร์ที่ 4 มกราคม 2564 เป็นต้นไป จนกว่าจะมีการประกาศเปลี่ยนแปลง แต่หากจำเป็นต้องติดต่อราชการ ต้องถือปฏิบัติตามมาตรการป้องกันโรคโควิด-19 อย่างเคร่งครัด ดังนี้ 1. ให้ทุกส่วนราชการประสานแจ้งบุคคลภายนอกที่มีการติดต่อราชการทราบเรื่องงดบุคคลภายนอกเข้ามาติดต่อราชการภายในตึกกระทรวง อาคาร 5 และส่วนราชการสังกัด กระทรวง พม. ในพื้นที่สะพานขาว หากจำเป็นให้ใช้วิธีการติดต่อสื่อสารผ่านช่องทางอื่นแทน เช่น ไลน์ โทรศัพท์email2. บุคลากรทุกคนที่เข้าตึกกระทรวง ต้องแสดงบัตรแสดงตนหรือบัตรประจำตัวเจ้าหน้าที่ ต่อเจ้าหน้าที่ที่จุดตรวจวัดอุณหภูมิ หากไม่มีบัตรดังกล่าว จะไม่อนุญาตให้เข้าตึกกระทรวงโดยเด็ดขาด 3. กรณีการรับ-ส่งเอกสาร ขอให้ทุกส่วนราชการ แจ้งบุคคลภายนอกรอที่จุดพักรอ บริเวณด้านหน้าอาคาร ซึ่งจะทำป้ายวางเอาไว้ให้ทราบ และโทรแจ้งให้บุคลากรที่จะมาติดต่อด้วยลงมารับ-ส่งเอกสารที่จุดดังกล่าว และ 4. ขอให้ทุกส่วนราชการประกาศแจ้งให้บุคลากรในสังกัดทราบถึงมาตรการดังกล่าวโดยทั่วกันและถือปฏิบัติโดยเคร่งครัด
นางพัชรีกล่าวเพิ่มเติมว่า นอกจากนี้ กระทรวง พม. มีความห่วงใยประชาชนทุกกลุ่มเป้าหมาย โดยเฉพาะ เด็ก เยาวชน คนพิการ ผู้สูงอายุ และผู้ด้อยโอกาสในสังคม ที่อยู่ในความดูแลภายในสถานสงเคราะห์ของกระทรวง พม. โดยได้เน้นย้ำให้ทุกหน่วยงานใช้มาตรการป้องกันการแพร่ระบาดของไวรัสโควิด-19 ตามแนวทางมาตรฐานของกระทรวงสาธารณสุขอย่างเคร่งครัด เพื่อป้องกันมิให้เกิดการระบาดลุกลามเป็นวงกว้าง
วันจันทร์ที่ 4 มกราคม 2564
นฤมล ห่วงใยแรงงาน ชวนฝึกอาชีพออนไลน์ฟรี ห่างไกลโควิด-19
รมช.แรงงาน ชวนฝึกอาชีพออนไลน์กว่า 20 หลักสูตร ฟรี! รับวิถี New Normal ห่างไกลโควิด-19
วันที่ 4 มกราคม 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรี มีความห่วงใยถึงพี่น้องประชาชนถึงสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ที่กำลังระบาดระรอก 2 ซึ่งส่งผลกระทบต่อสุขภาพของประชาชน เศรษฐกิจ และสังคมที่รุนแรงขึ้น และในช่วงต่อไปสถานการณ์ยังมีความไม่แน่นอนค่อนข้างสูง ทำให้แรงงานไทยส่วนใหญ่ได้รับผลกระทบจากโควิด-19 ตามไปด้วย จึงไม่ได้นิ่งนอนใจและให้ความสำคัญกับมาตรการแก้ไขปัญหาที่มีผลกระทบต่อแรงงานทุกมิติอย่างต่อเนื่อง
ศาสตราจารย์ นฤมล กล่าวเพิ่มเติมว่า กระทรวงแรงงานโดยกรมพัฒนาฝีมือแรงงาน (กพร.) จึงได้ร่วมเป็นส่วนหนึ่งในการส่งเสริมให้ประชาชนใช้ชีวิตตามวิถีใหม่ หรือ new normal โดยการจัดฝึกทักษะผ่านออนไลน์กว่า 20 หลักสูตร สามารถเข้ารับการฝึกอบรมได้ที่บ้าน ได้แก่ การใช้โปรแกรม Microsoft Excel Advanced การผลิตสื่อโฆษณาและหนังสั้นด้วยสมาร์ทโฟน เทคนิค การสร้างร้านค้าและขายสินค้าออนไลน์ การสร้างงานสร้างอาชีพด้วยระบบ E-Commerce การออกแบบและตกแต่งภาพด้วยโปรแกรม Photoshop illustrator การสร้างแอปพลิเคชันโมบายระบบแอนดรอยด์ การเขียนแบบก่อสร้าง 3D ด้วยโปรแกรม Sketch-up การสร้างโปรแกรมฐานข้อมูลด้วย Google Form การประยุกต์ใข้งานโปรแกรม Solid Work ภาษาอังกฤษเพื่อการสื่อสาร ภาษาพม่าเบื้องต้นเพื่อการทำงาน ไคเซ็น (KAIZEN) เพื่อการปรับปรุงงาน การใช้งานโปรแกรม Microsoft Power point 2010 เทคนิคการสร้างสื่อมัลติมีเดียเพื่อการท่องเที่ยว การใช้ Google Application เพื่อธุรกิจ การสร้างแบรนด์ธุรกิจดิจิทัล การใช้โปรแกรม Microsoft Word 2016 และการสร้างอินโฟกราฟิกเบื้องต้น โดยสามารถลงทะเบียนเข้ารับการฝึกได้ที่เว็บไซต์ http://www.dsd.go.th/DSD/Intro/show_search?activity=newyear&searchbox=&department1=0&button_search=%A4%E9%B9%CB%D2 เลือกหลักสูตรที่ต้องการฝึกอบรมเฉพาะที่มีสัญลักษณ์รูปกล่องของขวัญอยู่ด้านหน้าชื่อหลักสูตร เมื่อลงทะเบียนแล้วรอเจ้าหน้าที่ติดต่อกลับไปเพื่อแจ้งกำหนดการและแนะนำวิธีการเข้ารับการฝึกอบรมผ่านระบบออนไลน์
“แม้ว่าสถานการณ์โควิด-19 ในรอบนี้จะแพร่ระบาดและเพิ่มขึ้นอย่างต่อเนื่อง ขอให้พี่น้องประชาชนโดยเฉพาะกลุ่มแรงงาน ทั้งกลุ่มแรงงานในระบบและแรงงานนอกระบบอย่าได้ละเลยการพัฒนาตนเองให้มีทักษะฝีมือด้านอาชีพ เพื่อรับมือกับสถานการณ์ดังกล่าวได้ในทุกสถานการณ์ เนื่องจากแรงงานทุกคนเป็นหนึ่งในกลไกสำคัญของการขับเคลื่อนเศรษฐกิจภาพรวมของประเทศ” รมช.แรงงาน กล่าวในท้ายสุด
วันจันทร์ที่ 4 มกราคม 2564
สธ. กำชับสถานพยาบาลในสังกัด บริการประชาชนวิถีใหม่ ลดความเสี่ยงรับ-แพร่เชื้อโควิด 19
ปลัดกระทรวงสาธารณสุข กำชับให้สถานพยาบาลในสังกัด บริการประชาชนด้วยรูปแบบการแพทย์วิถีใหม่อย่างต่อเนื่อง รับยาทางไปรษณีย์ รับยาร้านยาใกล้บ้าน และปรึกษาแพทย์ทางไกล เพื่อลดความเสี่ยงในการแพร่-รับเชื้อโควิด 19 ในสถานพยาบาล
ปลัดกระทรวงสาธารณสุข กำชับให้สถานพยาบาลในสังกัด บริการประชาชนด้วยรูปแบบการแพทย์วิถีใหม่อย่างต่อเนื่อง รับยาทางไปรษณีย์ รับยาร้านยาใกล้บ้าน และปรึกษาแพทย์ทางไกล เพื่อลดความเสี่ยงในการ
แพร่-รับเชื้อโควิด 19 ในสถานพยาบาล
วันนี้ (4 มกราคม 2563) ที่กระทรวงสาธารณสุข อ.เมือง จ.นนทบุรี นายแพทย์เกียรติภูมิ วงศ์รจิต ปลัดกระทรวงสาธารณสุข ประธานการประชุมศูนย์ปฏิบัติการฉุกเฉินด้านการแพทย์และสาธารณสุข กล่าวว่าในสถานการณ์การระบาดของโรคโควิด19 ที่ผ่านมากระทรวงสาธารณสุขได้พัฒนาและปรับระบบบริการทางการแพทย์วิถีใหม่ (New Normal Medical Services) เพื่อความปลอดภัยและลดความเสี่ยงในการแพร่และรับเชื้อโควิด 19 ของผู้มารับบริการและบุคลากรผู้ปฏิบัติงาน ลดความแออัด ลดระยะเวลารอคอย และลดความเหลื่อมล้ำ ได้รับบริการที่มีคุณภาพ เหมาะสมกับภาวะความเจ็บป่วยที่แตกต่างกันในแต่ละราย โดยการระบาดระลอกใหม่นี้ได้กำชับสถานบริการในสังกัดกระทรวงสาธารณสุข ปรับบริการทางการแพทย์วิถีใหม่อย่างต่อเนื่อง ทั้งการรับยาทางไปรษณีย์ รับยาร้านยาใกล้บ้าน ปรึกษาแพทย์ทางไกล เป็นต้น
นายแพทย์เกียรติภูมิ กล่าวต่อว่า การให้บริการทางการแพทย์แบบวิถีใหม่ มุ่งเน้นการรักษาให้เหมาะสมเฉพาะบุคคล โดยแยกกลุ่มประเภทผู้ป่วยเป็น3 กลุ่ม คือกลุ่มที่ดูแลตนเองได้ดีไม่จำเป็นต้องพบแพทย์ ขอให้อยู่บ้านไม่ต้องมาโรงพยาบาล ใช้การจัดส่งยาให้ต่อเนื่องกลุ่มที่ต้องการปรึกษาแพทย์ด้วยคำถามหรือปัญหาเล็กน้อยไม่จำเป็นต้องมาโรงพยาบาล ให้บริการ Tele-medicine ผ่านระบบการสื่อสาร และกลุ่มที่มีความจำเป็นต้องมาพบแพทย์ได้พัฒนาระบบเทคโนโลยี (Digital Solution) เป็นเครื่องมือให้แพทย์และคนไข้สามารถติดต่อพูดคุยและปรึกษากัน โดยไม่จำเป็นต้องมาโรงพยาบาล และใช้เทคโนโลยีอื่นๆ มาใช้อำนวยความสะดวกในการบริการด้วย
สำหรับผู้สูงอายุที่มีโรคเรื้อรังหลีกเลี่ยงการไปโรงพยาบาล โดยหากอาการทั่วไปดี ผลการตรวจล่าสุดคงที่ ไม่มีปัญหา ให้รับยาทางไปรษณีย์ รับยาร้านยาใกล้บ้าน เลื่อนนัดให้นานขึ้น หรือให้คำปรึกษาทางไกล หากเป็นผู้ป่วยที่อาการแย่ลงหรือผลตรวจล่าสุดมีปัญหา ให้มาตรวจตามนัดหรือใช้วิธีปรึกษาทางไกล แต่หากมีอาการเจ็บป่วยรุนแรงฉุกเฉินไปห้องฉุกเฉินได้ตลอด24 ชั่วโมง อย่างไรก็ตามผู้ป่วยที่แพทย์นัดในช่วงนี้ อาจมีการเปลี่ยนแปลงในระบบการบริการและการรักษา ขอให้ติดต่อโรงพยาบาลก่อนเข้ารับบริการ
********************************** 4 มกราคม2564
วันจันทร์ที่ 4 มกราคม 2564
​ทส. ร่วมประชุมคณะกรรมการนโยบายการเปลี่ยนแปลงสภาพภูมิอากาศแห่งชาติ ครั้งที่ 1/2564
​ทส. ร่วมประชุมคณะกรรมการนโยบายการเปลี่ยนแปลงสภาพภูมิอากาศแห่งชาติ ครั้งที่ 1/2564
วันนี้ (4 มกราคม 2564) เวลา 10.00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นางรวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม นายเกียรติชาติ ไมตรีวงษ์ ผู้อำนวยการองค์การบริหารจัดการก๊าซเรือนกระจก และ คณะร่วมประชุมคณะกรรมการนโยบายการเปลี่ยนแปลงสภาพภูมิอากาศแห่งชาติ ครั้งที่ 1/2564 โดยมี พลเอก ประวิตร วงษ์สุวรรณ รองนายกรัฐมนตรี เป็นประธานการประชุม ณ ห้องประชุม 301 ตึกบัญชาการ 1 ทำเนียบรัฐบาล ทั้งนี้ ในที่ประชุมได้มีมติเห็นชอบต่อระดับเส้นฐานอ้างอิง ภาคป่าไม้ (FREL) ซึ่งเป็นข้อมูลเส้นฐาน (Base Line) ค่าปล่อยก๊าซเรือนกระจก จากการทำลายป่าไม้ และทำให้ป่าเสื่อมโทรม โดยโอกาสนี้ พล.อ.ประวิตรได้มอบหมายให้สำนักงานนโยบายและแผนทรัพยากรธรรมชาติและสิ่งแวดล้อม จัดส่งระดับเส้นฐานอ้างอิงภาคป่าไม้ต่อสำนักเลขาธิการกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศต่อไป
วันจันทร์ที่ 4 มกราคม 2564
ปลัดวธ.เป็นประธานการประชุมผู้บริหารสำนักงานปลัดกระทรวงวัฒนธรรม ครั้งที่ ๑/๒๕๖๔ ผ่านระบบ video conference ไปยังสำนักงานวัฒนธรรมจังหวัดทั่วประเทศ
ปลัดวธ.เป็นประธานการประชุมผู้บริหารสำนักงานปลัดกระทรวงวัฒนธรรม ครั้งที่ ๑/๒๕๖๔ ผ่านระบบ video conference ไปยังสำนักงานวัฒนธรรมจังหวัดทั่วประเทศ
วันที่ ๔ มกราคม ๒๕๖๔ เวลา ๐๙.๐๐ น. นางยุพา ทวีวัฒนะกิจบวร ปลัดกระทรวงวัฒนธรรม เป็นประธานการประชุมผู้บริหารสำนักงานปลัดกระทรวงวัฒนธรรม ครั้งที่ ๑/๒๕๖๔ ผ่านระบบ video conference ไปยังสำนักงานวัฒนธรรมจังหวัดทั่วประเทศ โดยมี นายกิตติพันธ์ พานสุวรรณ รองปลัดกระทรวงวัฒนธรรม นายประสพ เรียงเงิน รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้ตรวจราชการกระทรวงวัฒนธรรม ผู้บริหาร วัฒนธรรมจังหวัด และเจ้าหน้าที่ที่เกี่ยวข้องเข้าร่วม ณ ศูนย์ประชุม ชั้น ๘ กระทรวงวัฒนธรรม
วันจันทร์ที่ 4 มกราคม 2564
กองทัพบกปฏิเสธข้อวิจารณ์การไม่ลงโทษผู้กระทำผิดที่เป็นต้นตอการระบาดของไวรัสโควิด-19
กองทัพบกปฏิเสธข้อวิจารณ์การไม่ลงโทษผู้กระทำผิดที่เป็นต้นตอการระบาดของไวรัสโควิด-19
วันอาทิตย์ที่ 3 มกราคม 2564 พันเอกหญิง ศิริจันทร์ งาทอง รองโฆษกกองทัพบก ชี้แจงกรณีการไม่ลงโทษผู้กระทำผิดที่เป็นต้นตอการระบาดของไวรัสโควิด-19 ว่า กองทัพบกให้ความสำคัญและสนับสนุนรัฐบาลในการแก้ไขปัญหาสถานการณ์โควิด-19มาโดยตลอดร่วมกับการดูแลประชาชนในมิติต่างๆ โดยเฉพาะการดำรงชีพ สำหรับปัญหาการแพร่ระบาดในครั้งแรก ที่มีการระบุว่าสนามมวยลุมพินี เป็นจุดแพร่ระบาดไวรัสโควิด-19 นั้น กองทัพบกได้ตั้งคณะกรรมการสอบสวนเหตุการณ์ดังกล่าวทันที และให้ความร่วมมือในกระบวนการสอบสวนโรคกับกระทรวงสาธารณสุขในทุกขั้นตอน ต่อมาผลการสอบสวนของคณะกรรมการพบว่ามีความบกพร่องในการควบคุมโรค จึงได้ดำเนินการปรับย้ายผู้บริหารและผู้รับผิดชอบสถานที่ดังกล่าว และได้แต่งตั้งคณะกรรมการสนามมวยลุมพินีขึ้นใหม่แทนชุดเดิมเป็นที่เรียบร้อย ซึ่งกระบวนการดังกล่าวถือว่าผู้ที่มีส่วนเกี่ยวข้องกับเหตุการณ์ได้ถูกดำเนินการ ตามความรับผิดชอบอย่างเหมาะสมแล้ว ในขณะเดียวกันสนามมวยลุมพินีได้ดำเนินมาตรการในการป้องกันอย่างเป็นระบบโดยปฏิบัติตามมาตรฐานสาธารณสุขจนกระทั่งถึงปัจจุบัน ซึ่งล่าสุดสนามมวยฯ ก็ยังคงรักษามาตรฐานการป้องกันโรค และไม่ได้เปิดดำเนินการ โดยเป็นไปตามมาตรการของ ศบค. ในการระบาดระรอกใหม่
กองทัพบกเห็นว่า สถานการณ์โควิด-19 เป็นปัญหาที่ทุกส่วนต้องร่วมมือกันทั้งมิติด้านการรักษาพยาบาล การป้องกันโรค การสร้างการรับรู้ให้ทันต่อสถานการณ์ การมีส่วนร่วมของทุกภาคส่วน เพื่อไปสู่จุดหมายเดียวกันคือประชาชนปลอดภัย ไม่มีการแพร่ระบาด ไม่ได้รับเชื้อ ภายใต้การช่วยเหลือดูแลผู้ที่ได้รับผลกระทบและสังคมไทยสามารถกลับมาดำเนินชีวิตได้ตามปกติดังเดิม
ขณะที่ พลตำรวจตรี ยิ่งยศ เทพจำนงค์ โฆษกสำนักงานตำรวจแห่งชาติ ชี้แจงว่า สำนักงานตำรวจแห่งชาติได้สั่งการกำชับให้ตำรวจทั่วประเทศคอยกวดขันเรื่องการลักลอบเล่นการพนันอย่างเข้มงวด หากพบว่ามีหน่วยไหนปล่อยปละละเลย หรือพบว่ามีตำรวจนายใดเข้าไปมีส่วนเกี่ยวข้องกับการกระทำผิด ก็จะดำเนินการทั้งทางวินัยและทางกฎหมายอย่างถึงที่สุด ซึ่งจะเห็นได้ว่าในทุกกรณีที่มีประเด็นใดเกิดขึ้นมา หรือสังคมตั้งคำถามเกี่ยวกับการทำงานของตำรวจ ทางจเรตำรวจ ก็ได้เข้าไปตรวจสอบอย่างต่อเนื่องและจริงจังทุกครั้ง โดยไม่สนใจว่าจะมีการให้ข่าวเพื่อขี้แจงแบบใด ทางจเรตำรวจแห่งชาติก็จะดำเนินการตามข้อเท็จจริงที่ปรากฎจากการสืบสวน ทั้งนี้เพื่อความเป็นธรรมแก่ทุกๆฝ่าย และเพื่อความโปร่งใสในการทำงานของตำรวจ จะเห็นได้ว่าหลายต่อหลายครั้งที่มีการย้ายผู้บังคับบัญขาระดับสูงของหน่วยออกนอกพื้นที่ ก็เพื่อให้ทางชุดสืบสวนข้อเท็จจริงได้ปฏิบัติหน้าที่ของตนได้อย่างเต็มที่ โดยไม่ต้องตะขิดตะขวงใจ และขอยืนยันว่าไม่มีการแค่ย้ายก็จบเรื่องอย่างแน่นอน การสืบสวนข้อเท็จจริงจะดำเนินการไปจนถึงที่สุด เพื่อให้ปรากฎข้อเท็จจริง และหากพบว่ามีการกระทำผิด หรือปล่อยปละละเลย ก็จะมีการดำเนินการทั้งทางวินัยและทางกฎหมายตามมาอย่างแน่นอน
---------------------------------
วันจันทร์ที่ 4 มกราคม 2564
กระทรวงการคลัง  ชี้แจงข้อวิจารณ์โครงการเราเที่ยวด้วยกัน
กระทรวงการคลัง  ชี้แจงข้อวิจารณ์โครงการเราเที่ยวด้วยกัน
วันอาทิตย์ที่ 3 มกราคม 2564 นางสาวกุลยา ตันติเตมิท ผู้ตรวจราชการกระทรวงการคลัง รักษาราชการแทนผู้อำนวยการสำนักงานเศรษฐกิจการคลัง สำนักงานเศรษฐกิจการคลัง กระทรวงการคลัง เปิดเผยว่าตั้งแต่โครงการฯ ได้เปิดให้ผู้ประกอบการลงทะเบียนเข้าร่วมโครงการเมื่อวันที่ 1 กรกฎาคม 2563 และเปิดให้ประชาชนลงทะเบียนเมื่อวันที่ 15 กรกฎาคม 2563 มาจนถึงปัจจุบันมีประชาชนลงทะเบียนแล้วทั้งสิ้น 7.3 ล้านคน ผู้ประกอบการโรงแรมที่พักลงทะเบียนทั้งสิ้น 8,514 แห่ง ร้านอาหาร 67,527 แห่ง สถานที่ท่องเที่ยว 2,098 แห่ง ร้าน OTOP 1,383 แห่ง และสปาหรือร้านนวดเพื่อสุขภาพและบริการขนส่งเพื่อการท่องเที่ยว 204 แห่ง โดยข้อมูล ณ วันที่ 1 มกราคม 2564 มีการใช้สิทธิจองห้องพักผ่านโครงการฯ แล้วทั้งสิ้น 5,106,470 สิทธิ (จากทั้งหมด 6 ล้านสิทธิ) คิดเป็นมูลค่าประมาณ 13,634 ล้านบาท โดยเป็นการจองผ่านโรงแรมทั้งหมด 5,274 แห่ง รวมถึงมีการใช้จ่ายผ่าน E – Voucher ประมาณ 5,711.6 ล้านบาท และมูลค่าบัตรโดยสารเครื่องบินประมาณ 1,001.87 ล้านบาท โดยรวมแล้วมีเม็ดเงินหมุนเวียนในระบบเศรษฐกิจผ่านโครงการฯ แล้วไม่ต่ำกว่า 20,000 ล้านบาท
สำหรับประเด็นการเปลี่ยนแปลงการจองห้องพัก ปัจจุบันกระทรวงการท่องเที่ยวและกีฬาโดยการท่องเที่ยวแห่งประเทศไทย อยู่ระหว่างพิจารณานำเสนอคณะรัฐมนตรีเพื่อขยายระยะเวลาโครงการฯ ออกไปจนถึงวันที่ 31 ตุลาคม 2564 รวมทั้งกำหนดระบบการเลื่อนวันเข้าพักสำหรับประชาชนที่ได้จองโรงแรมที่พักเพื่อเข้าพักตั้งแต่วันที่ 1 ธันวาคม 2563 เป็นต้นไป โดยธนาคารกรุงไทย จำกัด (มหาชน) จะดำเนินการปรับปรุงระบบให้สอดรับกับการดำเนินการของกระทรวงการท่องเที่ยวและกีฬาโดยเร็วต่อไป ในระหว่างนี้ประชาชนที่ได้จองโรงแรมที่พักเพื่อเข้าพักตั้งแต่วันที่ 1 ธันวาคม 2563 ที่มีความประสงค์จะเลื่อนการเข้าพักสามารถประสานโรงแรมได้ ตั้งแต่บัดนี้เป็นต้นไป โดยโรงแรมสามารถรับเรื่องไว้ได้ก่อน และขอให้โรงแรมดำเนินการแจ้งการเลื่อนในระบบต่อไป
----------------------------
วันจันทร์ที่ 4 มกราคม 2564
ศลช. มอบของขวัญปีใหม่ 2564 นวัตกรรมป้องกันโควิด-19 ตอบรับวิถีชีวิตใหม่
ศลช. มอบของขวัญปีใหม่ 2564 นวัตกรรมป้องกันโควิด-19 ตอบรับวิถีชีวิตใหม่
กระทรวงการอุดมศึกษา วิทยาศาสตร์ วิจัยและนวัตกรรม โดย ศูนย์ความเป็นเลิศด้านชีววิทยาศาสตร์ (องค์การมหาชน) ดร.ศิรศักด์ เทพาคำ ผู้อำนวยการศูนย์ความเป็นเลิศด้านชีววิทยาศาสตร์ นำคณะผู้บริหารและเจ้าหน้าที่ มอบนวัตกรรมหน้ากากผ้านาโนกันไรฝุ่น WIN-Masks จำนวน 2,000 ชิ้น ซึ่งสามารถซักได้ 30 ครั้ง โดยไม่สูญเสียคุณสมบัติ ลดขยะปนเปื้อนจากหน้ากากอนามัยแบบใช้ครั้งเดียวทิ้ง (disposable) มีประสิทธิภาพการกรองที่อนุภาค 0.3 ไมครอน และมอบเฟซชิลด์ (Face Shield) จำนวน 1,000 ชิ้น เพื่อป้องกัน COVID-19 เป็นของขวัญปีใหม่ 2564 เมื่อวันอังคารที่ 29 ธันวาคม 2563 ณ กรมสนับสนุนบริการสุขภาพ กระทรวงสาธารณสุข เพื่อนำส่งมอบความห่วงใยให้แก่ แพทย์ พยาบาล บุคลากรทางการแพทย์ และประชาชนที่ได้รับผลกระทบจากโควิด-19 ย่านสมุทรสาคร โดย ทันตแพทย์อาคม ประดิษฐสุวรรณ รองอธิบดีกรมสนับสนุนบริการสุขภาพ ให้เกียรติเป็นผู้แทนรับมอบ และกรมสนับสนุนบริการสุขภาพ กระทรวงสาธารณสุข จะนำไปแจกจ่ายในพื้นที่ ที่ได้รับผลกระทบย่านสมุทรสาครตามลำดับต่อไปอย่างเร่งด่วน
วันจันทร์ที่ 4 มกราคม 2564
นายกรัฐมนตรีเผยให้สามารถนั่งทานอาหารที่ร้านได้จนถึง 21.00 น. ย้ำต้องมีมาตรการป้องกันอย่างเข้มงวด  เดินหน้าเตรียมความพร้อมวัคซีนระยะแรกจำนวน 2 ล้านโดส
นายกรัฐมนตรีเผยให้สามารถนั่งทานอาหารที่ร้านได้จนถึง 21.00 น. ย้ำต้องมีมาตรการป้องกันอย่างเข้มงวด  เดินหน้าเตรียมความพร้อมวัคซีนระยะแรกจำนวน 2 ล้านโดส
วันนี้ (4 ม.ค. 64) เวลา 16.30 น. ณ บริเวณทางเชื่อมตึกสันติไมตรี ทำเนียบรัฐบาล ภายหลังการประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) นายกรัฐมนตรีเผยว่า รัฐบาลกำลังเร่งตรวจสอบคัดกรองในหลายพื้นที่ โดยให้ความสำคัญกับการควบคุมผู้ป่วยติดเชื้อให้อยู่ในสถานที่ที่สามารถควบคุมได้ เพื่อนำเข้าสู่ระบบการตรวจสอบคัดกรองได้มากยิ่งขึ้น จำนวนตัวเลขผู้ป่วยแม้จะสูงขึ้น แต่แสดงให้เห็นว่ามาตรการในการควบคุมป้องกันอยู่ในระดับดีมากขึ้นเรื่อย ๆ อย่างไรก็ตาม อาจส่งผลกระทบต่อความยากลำบากในการเดินทางของพี่น้องประชาชนบ้าง จึงขออภัยในความไม่สะดวกและขอให้ประชาชนให้ความร่วมมือแก่เจ้าหน้าที่ด้วย
นายกรัฐมนตรีเผยจากการรับฟังข้อเสนอจากสมาคมภัตตาคารไทยที่ได้รับผลกระทบเนื่องจากคำสั่งยกระดับมาตรการป้องกันโควิด-19 จึงได้ขอให้ยกเลิกคำสั่งของกทม. ไปก่อนและให้ขยายระยะเวลานั่งรับประทานอาหารที่ร้านอาหารได้จนถึง 21.00 น. แต่ต้องมีมาตรการเข้มงวดทั้งการกำหนดจำนวนคน เว้นระยะห่าง ผู้ประกอบการต้องปฏิบัติตามอย่างเคร่งครัด หากไม่สามารถดำเนินการได้ อาจให้ปิดบริการ โดยนายกรัฐมนตรีย้ำว่าเข้าใจถึงสถานการณ์และไม่ต้องการให้เกิดผลกระทบรุนแรงต่อภาคธุรกิจ ทั้งนี้ รัฐบาลได้เตรียมความพร้อมไว้แล้ว ทั้งมาตรการและการจัดหางบประมาณเพิ่มเติมเพื่อเตรียมการรับสถานการณ์ต่อไป
โอกาสนี้ นายกรัฐมนตรีเผยถึงความคืบหน้าในการจัดหาวัคซีนโควิด-19 ซึ่งได้ดำเนินการฉีดวัคซีนให้แก่ประชาชนไปบ้างแล้วในบางประเทศ ขณะที่ประเทศไทยคำนึงถึงความปลอดภัยของประชาชนเป็นหลัก ต้องผ่านมาตรฐานการรองรับจากสำนักงานคณะกรรมการอาหารและยา ไม่มีผลข้างเคียง ซึ่งมอบหมายให้กรมควบคุมโรคและสถาบันวัคซีนแห่งชาติทำงานร่วมกัน เบื้องต้น คาดว่าจะได้รับจากวัคซีนเบื้องต้นเป็นจำนวน 2 ล้านโดส ในระยะเวลา 3 เดือน โดยจะจัดลำดับการฉีดวัคซีนตามความเร่งด่วน และวัคซีนอีก 26 ล้านโดสจะเข้ามาในระยะต่อไป และจะมีเพิ่มเติมอีก 35 ล้านโดส ซึ่งคาดว่าจะทำให้สามารถฉีดวัคซีนแก่คนไทยส่วนใหญ่เกือบทั้งหมดได้ ทั้งนี้ ก็จะมีการพิจารณาหากมีความจำเป็นที่ต้องฉีดวัคซีนให้แก่ประชาชนทั้งประเทศ ก็มีความพร้อมในการผลิต
ในตอนท้าย นายกรัฐมนตรียังเตือนให้ประชาชนสวมใส่หน้ากากอนามัยหรือหน้ากากผ้าอยู่ตลอดเวลา ซึ่งมีประสิทธิภาพในการป้องกันเชื้อไวรัสโควิด-19 ได้เช่นกัน ยืนยันว่า รัฐบาลทั้งนายกรัฐมนตรีและผู้ว่าราชการจังหวัด ทุกหน่วยงาน บูรณาการการทำงานบนพื้นฐานข้อมูลเดียวกันที่ผ่านการตรวจสอบข้อเท็จจริงแล้ว ขอให้ประชาชนมั่นใจรัฐบาลทำงานอย่างเต็มที่
......................
กลุ่มประชาสัมพันธ์และเผยแพร่ สำนักโฆษก
วันอังคารที่ 12 มกราคม 2564
จับกัง 1 วอนนายจ้างก่อนหยุดกิจการ หรือเลิกจ้างจับมือลูกจ้างเปิดใจ ใช้กระบวนการแรงงานสัมพันธ์ฝ่าวิกฤต COVID-19 ร่วมกัน
รมว.แรงงาน วอนนายจ้าง-ลูกจ้างที่ได้รับผลกระทบจากการแพร่ระบาดของ Covid-19 ระลอกใหม่ ก่อนตัดสินใจหยุดกิจการหรือเลิกจ้าง ควรเปิดใจปรึกษาหารือร่วมกัน นำแนวปฏิบัติการส่งเสริมแรงงานสัมพันธ์ในภาวะวิกฤตและมาตรการบรรเทาปัญหาการเลิกจ้างมาปรับใช้ในสถานประกอบการ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า ปัจจุบันจากการแพร่ระบาดของเชื้อไวรัส Covid-19 ระลอกใหม่มีแนวโน้มว่าจะขยายตัวออกไปในวงกว้างส่งผลกระทบต่อนายจ้าง สถานประกอบกิจการ และลูกจ้าง อาจเกิดวิกฤตด้านแรงงานที่รุนแรงได้ จนทำให้สถานประกอบกิจการบางแห่งจำเป็นต้องลดทุนการผลิต ลดชั่วโมงการทำงานของลูกจ้าง หยุดกิจการทั้งหมดหรือบางส่วนชั่วคราวโดยใช้มาตรา 75 ตามพ.ร.บ.คุ้มครองแรงงาน พ.ศ. 2541 ลดพนักงาน หรือเลิกกิจการในท้ายสุด ซึ่งจะเกิดความเดือดร้อนแก่ลูกจ้างจำนวนมาก ดังนั้น เพื่อลดปัญหาที่มีผลกระทบต่อความสงบสุขในวงการแรงงาน จึงขอวอนให้นายจ้าง - ลูกจ้างควรเปิดใจปรึกษาหารือร่วมกันก่อนหยุดกิจการตามมาตรา 75 หรือเลิกจ้าง โดยนำมาตรการและแนวปฏิบัติที่กรมสวัสดิการและคุ้มครองแรงงาน พยายามมุ่งส่งเสริมให้เกิดขึ้นในสถานประกอบกิจการ เพื่อป้องกันและแก้ไขปัญหาได้อย่างเหมาะสมกับสภาวการณ์ปัจจุบัน นั่นคือ แนวปฏิบัติว่าด้วยการส่งเสริมแรงงานสัมพันธ์ในภาวะวิกฤติ และมาตรการและแนวทางบรรเทาปัญหาการเลิกจ้าง
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวเพิ่มเติมว่า ในสถานการณ์เช่นนี้ นายจ้างควรนำแนวปฏิบัติว่าด้วยการส่งเสริมแรงงานสัมพันธ์ในภาวะวิกฤติมาปรับใช้ในสถานประกอบกิจการก่อน โดยมีสาระสำคัญ อาทิ นายจ้างควรเปิดเผยผลประกอบการตามสภาพความเป็นจริงแก่ฝ่ายลูกจ้าง และนายจ้างลูกจ้างหารือร่วมกันในการประหยัดค่าใช้จ่าย หลีกเลี่ยงการชุมนุมเผชิญหน้าด้วยความรุนแรง หากดำเนินการแล้วสถานการณ์ยังไม่คลี่คลาย จึงค่อยใช้มาตรการหยุดกิจการบางส่วนชั่วคราว หรือทั้งหมด ตามมาตรา 75 พ.ร.บ.คุ้มครองแรงงาน พ.ศ. 2541 แต่ขอให้ดำเนินการอย่างถูกต้องตามกฎหมาย โดยจะต้องแจ้งพนักงานตรวจแรงงานในพื้นที่และลูกจ้างทราบล่วงหน้าเป็นหนังสือก่อนเริ่มวันหยุดกิจการไม่น้อยกว่า 3 วันทำงาน และหากจำเป็นต้องเลิกจ้างให้นำมาตรการและบรรเทาปัญหาการเลิกจ้างมาปรับใช้ ซึ่งมี 3 มาตรการ ดังนี้ มาตรการลดค่าใช้จ่าย มาตรการปรับปรุงการบริหารงานบุคคลให้เหมาะสมกับสถานการณ์ และมาตรการลดจำนวนลูกจ้าง โดยขอให้การเลิกจ้างเป็นทางเลือกสุดท้ายในการตัดสินใจ ทั้งนี้ หากนายจ้างตกลงกับลูกจ้างในการเปลี่ยนแปลงสภาพการจ้าง เช่น ลดวันทำงาน ลดค่าจ้าง ก็สามารถทำได้แต่จะต้องได้รับความยินยอมจากลูกจ้างด้วย การผ่านพ้นวิกฤตครั้งนี้จะสำเร็จได้ต้องได้รับความร่วมมือ และเสียสละของนายจ้างลูกจ้างพูดคุยกันด้วยหลักสุจริตใจ และหากมีข้อสงสัยสามารถสอบถามเพิ่มเติมได้ที่ สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานครทุกพื้นที่ หรือโทรศัพท์สายด่วน 1506 กด 3
วันอังคารที่ 12 มกราคม 2564
กระทรวงยุติธรรม ประชุมเตรียมความพร้อมสำหรับการประชุม UN Crime Congress สมัยที่ ๑๔
ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมเตรียมความพร้อม สำหรับการประชุมสหประชาชาติว่าด้วยการป้องกันอาชญากรรมและความยุติธรรมทางอาญา UN Crime Congress สมัยที่ ๑๔
ในวันอังคารที่ ๑๒ มกราคม ๒๕๖๔ เวลา ๑๐.๐๐ น. ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม เป็นประธานการประชุมเตรียมความพร้อม สำหรับการประชุมสหประชาชาติว่าด้วยการป้องกันอาชญากรรมและความยุติธรรมทางอาญา (The 14th United Nations Congress on Crime Prevention and Criminal Justice – UN Crime Congress) สมัยที่ ๑๔ ซึ่งมีกำหนดจัดขึ้นระหว่างวันที่ ๗ - ๑๒ มีนาคม ๒๕๖๔ ณ นครเกียวโต ประเทศญี่ปุ่น ภายใต้หัวข้อหลัก “การส่งเสริมการป้องกันอาชญากรรม ความยุติธรรมทางอาญา และหลักนิติธรรม เพื่อนำไปสู่การบรรลุเป้าหมายการพัฒนาที่ยั่งยืน ค.ศ. ๒๐๓๐” โดยมีผู้แทนจากหน่วยงานที่เกี่ยวข้อง เข้าร่วมฯ ณ ห้องประชุม ๑๐ - ๐๖ อาคารกระทรวงยุติธรรมแห่งใหม่
ในการนี้ ที่ประชุมได้ร่วมกันพิจารณาแนวทางและกำหนดประเด็นสำคัญที่ประเทศไทยจะผลักดันในระหว่างการประชุม UN Crime Congress สมัยที่ ๑๔ ทั้งนี้ การประชุมจะจัดขึ้นในลักษณะของรูปแบบผสม หรือ Hybrid Format ซึ่งประกอบด้วยการเข้าร่วมประชุม ณ สถานที่จริง และการประชุมทางไกล
วันอังคารที่ 12 มกราคม 2564
EXIM BANK ออกมาตรการ “พักชำระหนี้เงินต้น-ดอกเบี้ย” ช่วยเหลือลูกค้าในพื้นที่สีแดง สีส้ม และสีเหลือง
ในการบรรเทาผลกระทบจากการแพร่ระบาดของโควิด-19 ระลอกใหม่ต่อภาคการส่งออกของไทย EXIM BANK ได้ออก “มาตรการพักชำระหนี้ในพื้นที่สีแดง สีส้ม และสีเหลือง” เพื่อเข้าไปดูแล ช่วยเหลือ สนับสนุนลูกค้า ทั้งที่เป็นผู้ผลิตเพื่อผู้ส่งออกและผู้ส่งออก
นายพิศิษฐ์ เสรีวิวัฒนา กรรมการผู้จัดการ ธนาคารเพื่อการส่งออกและนำเข้าแห่งประเทศไทย (EXIM BANK) เปิดเผยว่า ในการบรรเทาผลกระทบจากการแพร่ระบาดของโควิด-19 ระลอกใหม่ต่อภาคการส่งออกของไทย EXIM BANK ได้ออก “มาตรการพักชำระหนี้ในพื้นที่สีแดง สีส้ม และสีเหลือง” เพื่อเข้าไปดูแล ช่วยเหลือ สนับสนุนลูกค้า ทั้งที่เป็นผู้ผลิตเพื่อผู้ส่งออกและผู้ส่งออก ในพื้นที่ควบคุมสูงสุดหรือพื้นที่สีแดง (Red zone) สีส้ม (Orange zone) และสีเหลือง (Yellow zone) ในทุกกลุ่มอุตสาหกรรม ดังนี้
• พักชำระหนี้เงินต้น ทุกกลุ่มอุตสาหกรรม เป็นระยะเวลาสูงสุด 6 เดือน
• พิเศษ! พักชำระดอกเบี้ย เป็นระยะเวลาสูงสุด 3 เดือน สำหรับผู้ประกอบการอาหารแปรรูป อาหารทะเลแช่แข็ง และผักผลไม้
ภายใต้ “มาตรการพักชำระหนี้ในพื้นที่สีแดง สีส้ม และสีเหลือง” ลูกค้า EXIM BANK สามารถขอพักชำระหนี้เงินต้นและดอกเบี้ย โดยแจ้งความประสงค์ผ่านเว็บไซต์ของธนาคาร www.exim.go.th หรือติดต่อเจ้าหน้าที่ธนาคารที่ดูแลลูกค้า ตั้งแต่บัดนี้จนถึง 31 มีนาคม 2564 โดยธนาคารจะติดต่อกลับภายใน 3 วันทำการ
EXIM BANK ได้ติดตามสถานการณ์ผลกระทบของโควิด-19 อย่างใกล้ชิด และได้ออกมาตรการช่วยเหลือลูกค้ามาอย่างต่อเนื่อง ตั้งแต่ต้นปี 2563 EXIM BANK ได้ช่วยเหลือลูกค้าโดยการพักชำระหนี้เงินต้นและดอกเบี้ยสูงสุดนาน 6 เดือนไปแล้วกว่า 1,400 ราย เป็นจำนวนเงิน 36,853 ล้านบาท และหลังจากนั้น มีผู้ประกอบการติดต่อขอรับมาตรการฟื้นฟูผู้ประกอบการหลังสถานการณ์โควิด-19 เป็นจำนวนเงิน 4,050 ล้านบาท ในครั้งนี้ EXIM BANK พร้อมเข้าไปดูแล ช่วยเหลือ และสนับสนุนให้ผู้ประกอบธุรกิจที่เกี่ยวเนื่องกับการส่งออกในทุกกลุ่มอุตสาหกรรม สามารถดำเนินกิจการต่อไปได้
“มาตรการช่วยเหลือของ EXIM BANK ในครั้งนี้เพื่อเยียวยาและบรรเทาผลกระทบให้แก่ลูกค้าที่อาจประสบปัญหาขาดแคลนวัตถุดิบหรือขาดแคลนแรงงานสำหรับผลิตสินค้า เนื่องจากการกักตัวหรือติดเชื้อ เป็นไปตามมาตรการภาครัฐเพื่อควบคุมการแพร่ระบาดของโรค ปัญหาต้นทุนที่เพิ่มขึ้นในการขนส่งและส่งออกสินค้า ตลอดจนปัญหาผู้ซื้อปฏิเสธสินค้าโดยเฉพาะสินค้าอาหาร อาหารทะเลแช่แข็ง และผักผลไม้ของไทย เป็นผลจากการแพร่ระบาดของโควิด-19 ระลอกใหม่ เพื่อรอโอกาสการฟื้นตัวของเศรษฐกิจโลกและความเชื่อมั่นของผู้บริโภคต่อสินค้าส่งออกของไทย ภายหลังการพัฒนาวัคซีนมีความคืบหน้าไปมาก” นายพิศิษฐ์กล่าว
สอบถามรายละเอียดเพิ่มเติมได้ที่ส่วนสื่อสารองค์กร ฝ่ายพัฒนาความยั่งยืนและสื่อสารองค์กร
โทร. 0 2271 3700, 0 2278 0047, 0 2617 2111 ต่อ 4120-4
วันอังคารที่ 12 มกราคม 2564
รมว.มท. ลงพื้นที่ให้กำลังใจประชาชนผู้ประสบอุทกภัยพื้นที่สุไหงโก-ลก พร้อมเน้นย้ำ ต้องดูแลสุขภาพให้แข็งแรง ปฏิบัติตามมาตรการสาธารณสุขอย่างเคร่งครัด
รมว.มท. ลงพื้นที่ให้กำลังใจประชาชนผู้ประสบอุทกภัยพื้นที่สุไหงโก-ลก พร้อมเน้นย้ำ ต้องดูแลสุขภาพให้แข็งแรง ปฏิบัติตามมาตรการสาธารณสุขอย่างเคร่งครัด
วันนี้ (12 ม.ค. 2564) เวลา 16.10 น. ที่สวนสิรินธร เทศบาลเมืองสุไหงโก-ลก อ.สุไหงโก-ลก จ.นราธิวาส พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วย นายฉัตรชัย พรหมเลิศ ปลัดกระทรวงมหาดไทย พลเรือตรี สมเกียรติ ผลประยูร เลขาธิการศูนย์อำนวยการบริหารจังหวัดชายแดนภาคใต้ พลโท เกรียงไกร ศรีรักษ์ แม่ทัพภาคที่ 4 นายนิรัตน์ พงษ์สิทธิถาวร รองปลัดกระทรวงมหาดไทย นายธนาคม จงจิระ อธิบดีกรมการปกครอง นายประยูร รัตนเสนีย์ อธิบดีกรมส่งเสริมการปกครองท้องถิ่น นายนิสิต จันทร์สมวงศ์ อธิบดีกรมที่ดิน นายบุญธรรม เลิศสุขีเกษม อธิบดีกรมป้องกันและบรรเทาสาธารณภัย นายพรพจน์ เพ็ญพาส อธิบดีกรมโยธาธิการและผังเมือง ลงพื้นที่ตรวจเยี่ยมประชาชนผู้ประสบอุทกภัยพื้นที่อำเภอสุไหงโก-ลก จังหวัดนราธิวาส โดยมี นายเจษฎา จิตรัตน์ ผู้ว่าราชการจังหวัดนราธิวาส รองผู้ว่าราชการจังหวัด หัวหน้าส่วนราชการ สมาชิกสภาผู้แทนราษฎร ผู้บริหารองค์กรปกครองส่วนท้องถิ่น ให้การต้อนรับ พร้อมกล่าวบรรยายสรุป และนำตรวจเยี่ยมประชาชนผู้ประสบอุทกภัยในพื้นที่ จำนวนกว่า 500 คน
พลเอก อนุพงษ์ เผ่าจินดา กล่าวว่า พลเอก ประยุทธ์ จันทร์โอชา นายกรัฐมนตรี มีความห่วงใยพี่น้องประชาชนชาวสุไหงโก-ลกที่กำลังประสบปัญหาอุทกภัย จึงมอบหมายให้กระทรวงมหาดไทย มาติดตามเยี่ยมเยียนและให้กำลังใจพี่น้องประชาชนในเบื้องต้น โดยในการแก้ปัญหาระยะสั้น ขณะนี้ผู้ว่าราชการจังหวัดจะดูแลเรื่องอาหารการกิน น้ำดื่ม และทำให้ทุกคนปลอดภัย หลังจากนั้นจะเป็นเรื่องของการฟื้นฟู ซ่อมแซมบ้านเรือน ซึ่งหน่วยงานที่เกี่ยวข้องจะได้เร่งสำรวจความเสียหาย และในการแก้ปัญหาระยะยาว กรมโยธาธิการและผังเมืองได้ดำเนินโครงการก่อสร้างระบบป้องกันน้ำท่วมพื้นที่ชุมชนสุไหงโก-ลก จัดทำคันป้องกันน้ำท่วม ท่อระบายน้ำหลัก และอาคารชลศาสตร์ เพื่อแก้ปัญหาน้ำท่วมขังในพื้นที่ จึงขอให้กำลังใจทั้งพ่อแม่พี่น้องประชาชนทุกคน และเจ้าหน้าที่ทุกฝ่ายที่ช่วยกันดูแล นอกจากนี้ ในขณะนี้เกิดการแพร่ระบาดของโรคโควิด-19 ซึ่งการป้องกันตนเองสำคัญที่สุด คือ 1. สวมหน้ากาก 2. ล้างมือบ่อย ๆ 3. อย่าอยู่ใกล้กัน และ 4. อย่ารวมกลุ่มทำกิจกรรมที่มีคนแออัด จึงขอให้ทุกคนปฏิบัติตามมาตรการสุขอนามัยอย่างเคร่งครัด ดูแลตนเองให้มีสุขภาพแข็งแรง รัฐบาลจะจัดหาวัคซีนจัดสรรให้กับพี่น้องประชาชนต่อไป และขอให้เชื่อมั่นว่าหมอ พยาบาล และบุคลากรทางสาธารณสุขของประเทศไทยมีศักยภาพที่จะดูแลพวกเราทุกคน ดังนั้น การจัดตั้งโรงพยาบาลสนามมีมาตรฐานทางสาธารณสุขและจะเป็นประโยชน์ในการหยุดยั้งการระบาดของโรคโควิด-19
นายเจษฎา จิตรัตน์ ผู้ว่าราชการจังหวัดนราธิวาส กล่าวว่า จังหวัดนราธิวาสมีอำเภอได้รับผลกระทบจากสถานการณ์อุทกภัย จำนวน 13 อำเภอ 70 ตำบล 37 ชุมชน 450 หมู่บ้าน 25,211 ครัวเรือน 91,099 คน สถานศึกษา 34 แห่ง วัดและมัสยิด 13 แห่ง มีประชาชนผู้อพยพในพื้นที่อำเภอสุไหงโก-ลก จำนวน 69 ครัวเรือน 246 คน โดยขณะนี้พื้นที่อำเภอศรีสาคร บาเจาะ ระแงะ สุไหงปาดี รือเสาะ แว้ง สุคิริน เจาะไอร้อง จะแนะ เมืองนราธิวาส ยี่งอ และตากใบ สถานการณ์ได้คลี่คลายแล้ว ยังคงมีอำเภอสุไหงโก-ลกที่สถานการณ์ยังไม่คลี่คลาย ซึ่งจังหวัดนราธิวาสได้บูรณาการทุกภาคส่วนสนับสนุนเรือไฟเบอร์ เรือท้องแบน เครื่องจักรกลสาธารณภัย โรงครัวพระราชทาน ตลอดจนอุปกรณ์ต่าง ๆ และถุงยังชีพเพื่อช่วยเหลือประชาชนในเบื้องต้นอย่างต่อเนื่อง
วันอังคารที่ 12 มกราคม 2564
แนะ! ใช้บริการ “งานขนส่ง” แบบออนไลน์
...
การระบาดของโควิด-19 ระลอกใหม่ขยายวงกว้าง
ดังนั้น เพื่อให้ประชาชนที่ต้องการทำธุรกรรมเกี่ยวกับ “ยานพาหนะ”
ณ สำนักงานขนส่งทั่วประเทศ
เกิดความสะดวก ปลอดภัย ลดเสี่ยงติดเชื้อโควิด-19
แอดมินขอแนะนำให้ประชาชนใช้บริการผ่านระบบออนไลน์
.
1. สอบถามข้อมูลค่าภาษีรถประจำปี / ชำระภาษีรถประจำปีออนไลน์
คลิกhttps://eservice.dlt.go.th
หรือผ่านแอปพลิเคชัน DLT Vehicle Tax
เคาน์เตอร์เซอร์วิส หรือโมบายล์แอปพลิเคชัน mPAY และ Truemoney Wallet (รองรับรถที่ไม่เข้าข่ายต้องนำรถไปตรวจสภาพ)
.
2. อบรมออนไลน์ผ่านระบบ e-Learning สำหรับการต่ออายุใบอนุญาตขับรถ ที่สิ้นอายุไม่เกิน 1 ปี หรือการต่ออายุล่วงหน้าผ่านเว็บไซต์ คลิกwww.dlt-elearning.com
.
3. จองหมายเลขทะเบียนรถกรุงเทพมหานคร คลิกhttps://reserve.dlt.go.th/reserve/(รถเก๋งหรือรถกระบะ 4 ประตู รถตู้ และรถกระบะ) ตั้งแต่เวลา 10.00 - 16.00 น.
.
4. จองคิวเข้ารับบริการล่วงหน้า ผ่านแอปพลิเคชัน DLT Smart Queue
iOS :https://apple.co/2GIHARd
แอนดรอยด์ :http://bit.ly/2IkLpyO
หรือผ่านเว็บไซต์ คลิกhttps://gecc.dlt.go.th
.
สอบถามข้อมูลที่ Call Center 1584
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 12 มกราคม 2564
เร่งช่วยเหลือน้ำท่วมใต้ 4 จังหวัด
...
นายกรัฐมนตรีสั่งการให้หน่วยงานที่เกี่ยวข้อง
เร่งให้การช่วยเหลือพี่น้องภาคใต้ 4 จว.
สงขลา ยะลา นราธิวาส และปัตตานี
ที่ประสบปัญหาน้ำท่วม กว่า 6 หมื่นครัวเรือน
.
ทั้งการขนย้าย อพยพ เร่งระบายน้ำ
มอบสิ่งของ เพื่อบรรเทาความเดือดร้อน
และประชาสัมพันธ์ให้ประชาชนทราบ
ถึงสถานการณ์อุทกภัยอย่างต่อเนื่อง
.
ล่าสุด กรมป้องกันและบรรเทาสาธารณภัย
ได้ระดมเครื่องจักรกลและเครื่องสูบน้ำเข้าพื้นที่
เร่งระบายน้ำและดูแลประชาชน ทั้ง 4 จว. แล้ว
และเมื่อสถานการณ์คลี่คลาย จะเข้าสำรวจพื้นที่
เพื่อประเมินความเสียหายและเยียวยาตามระเบียบต่อไป
.
ประชาชนที่ได้รับความเดือดร้อนจากภัยต่าง ๆ
สามารถแจ้งเหตุและขอความช่วยเหลือได้ที่
LINE “ปภ.รับแจ้งเหตุ 1784” @1784DDPM
หรือสายด่วนนิรภัย โทร. 1784 ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 12 มกราคม 2564
กระทรวงพาณิชย์ เตรียมจัดกิจกรรม บรรเทาความเดือดร้อนของประชาชนหลังสถานการณ์การระบาดของไวรัสโควิด-19
กระทรวงพาณิชย์ เตรียมจัดกิจกรรม บรรเทาความเดือดร้อนของประชาชนหลังสถานการณ์การระบาดของไวรัสโควิด-19
วันจันทร์ที่ 11 มกราคม พ.ศ. 2564 นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ เผยกระทรวงพาณิชย์ได้ดำเนินการมาตรการต่างๆ เพื่อบรรเทาความเดือดร้อนของประชาชนมาอย่างต่อเนื่อง โดยเฉพาะการช่วยเหลือลดภาระค่าครองชีพประชาชน ซึ่งกรมการค้าภายในได้มีมาตรการในการดำเนินโครงการ/กิจกรรม หลังสถานการณ์การระบาดของไวรัสโควิด-19 โดยจะมีกิจกรรมจัดงานจำหน่ายสินค้าอุปโภคบริโภคที่จำเป็นต่อการครองชีพในราคาที่ถูกกว่าท้องตลาด ร้อยละ 20-40 และเพิ่มช่องทางการจำหน่ายสินค้าให้กับเกษตรกร และผู้ประกอบการรายย่อย กระตุ้นให้เกิดการจ้างงานสร้างรายได้ให้เกิดการหมุนเวียนในระบบเศรษฐกิจเพิ่มมากขึ้น ได้แก่ โครงการ “พาณิชย์ลดกระหน่ำ ข้ามปี ! New Year Grand Sale 2021” ระหว่างวันที่ 16 ธันวาคม 2563 – 31 มกราคม 2564 โดยกระทรวงพาณิชย์ร่วมกับภาคเอกชน 73 ราย ประกอบด้วย ห้างค้าปลีก-ค้าส่ง 17 ราย ผู้ผลิตและจำหน่าย 44 ราย ผู้ประกอบการธุรกิจขนส่ง 3 ราย กลุ่มโรงพยาบาล 2 ราย สายการบิน 3 สาย และกลุ่มแพลตฟอร์ม 4 แพลตฟอร์ม ลดราคาจำหน่ายสินค้าอุปโภคบริโภคกว่า 22,000 รายการ รวมถึงสินค้านมผงได้เข้าร่วมโครงการนี้ด้วย โดยสินค้าที่ร่วมรายการลดราคาสูงสุดร้อยละ 87 เพื่อช่วยบรรเทาภาระค่าครองชีพให้กับประชาชน ซึ่งคาดว่าจะช่วยลดภาระค่าครองชีพให้กับประชาชนไม่ต่ำกว่า 1,000 ล้านบาท
โครงการ “ธงฟ้าราคาประหยัด พัฒนาเศรษฐกิจท้องถิ่น” จำหน่ายสินค้าในราคาประหยัด ซึ่งปัจจุบันมีร้านค้าสมัครเข้าร่วมโครงการทั่วประเทศ จำนวน 131,876 ร้านค้า (ณ วันที่ 30 ธันวาคม 2563) และมีบริษัทผู้ผลิตที่ร่วมโครงการมากกว่า 100 ราย มีสินค้าที่เข้าร่วมโครงการประมาณ 140 สินค้าจำนวน 1,031 รายการ รวมทั้งจัดจำหน่ายสินค้าเพื่อลดภาระค่าครองชีพให้กับประชาชนเพิ่มเติมในพื้นที่ชุมชนต่างๆ ทั้งในกรุงเทพ ปริมณฑล และทั่วประเทศ ภายใต้โครงการธงฟ้าราคาประหยัดลดค่าครองชีพประชาชน โดยแบ่งเป็น จัดงานจำหน่ายสินค้าในระดับภาค 16 ครั้ง จัดงานจำหน่ายสินค้าในระดับเขตในกทม. และเคหะชุมชน 30 ครั้ง จัดงานจำหน่ายสินค้าระดับท้องถิ่นหรือชุมชน/อำเภอ/ตำบล ร่วมกับกิจกรรมส่วนภูมิภาคในแต่ละจังหวัด 76 จังหวัด
ทั้งนี้ รัฐบาลได้มีมาตรการกระตุ้นเศรษฐกิจ โครงการ “คนละครึ่ง” ซึ่งสามารถลดภาระค่าใช้จ่ายในการครองชีพของประชาชนได้อีกช่องทางหนึ่ง ซึ่งร้านธงฟ้าก็ได้เข้าร่วมโครงการดังกล่าวเช่นกัน โดยได้รับการตอบรับจากประชาชนเป็นอย่างดียิ่ง และส่งเสริมให้ผู้ประกอบการรายเล็กมีรายได้เพิ่มขึ้น อย่างไรก็ตาม กระทรวงพาณิชย์โดย กรมการค้าภายในก็จะได้จัดให้มีกิจกรรมธงฟ้าลดภาระค่าครองชีพให้กับพี่น้องประชาชน พร้อมกันนี้ก็จะได้ประสานผู้ผลิตผู้จำหน่ายในการจัดกิจกรรมพาณิชย์ลดราคาช่วยประชาชน ภายใต้โครงการพาณิชย์ลดราคาช่วยประชาชนในล็อตถัดไป โดยมุ่งเน้นสินค้าและบริการที่จำเป็นต่อการครองชีพของผู้บริโภค รวมทั้งจะได้ขอความร่วมมือแพลตฟอร์มต่างๆ มาร่วมลดราคาให้กับพี่น้องประชาชนด้วย
...........................
วันอังคารที่ 12 มกราคม 2564
ไม่บังคับ O-NET ป.6 และ ม.3 ลดภาระนักเรียน
...
การแพร่ระบาดของโรคโควิด-19
ทำให้สถานศึกษาหลายแห่งต้องปิดการเรียนการสอน
และใช้รูปแบบวิธีการจัดการเรียนการสอนแตกต่างกัน
ตามสภาพความพร้อมของแต่ละแห่ง
.
การทดสอบทางการศึกษาระดับชาติขั้นพื้นฐาน
หรือเรียกอีกอย่างว่า O-NET
ถึงไม่สะท้อนคุณภาพของผู้เรียนได้อย่างแท้จริง
และมีนักเรียนเพียงบางกลุ่มเท่านั้น
ที่ใช้ผลการทดสอบนี้เพื่อเข้าศึกษาต่อในระดับที่สูงขึ้น
.
ขณะเดียวกันกระทรวงศึกษาธิการ
มีนโยบายลดภาระของนักเรียนนักศึกษา
และลดความซ้ำซ้อนของการประเมินทางการศึกษา
.
จึงให้นักเรียน ชั้นป. 6 และ ม. 3
เข้ารับการทดสอบ o-net ตามความสมัครใจ
โดยให้ถือเป็นสิทธิส่วนตัวโดยเฉพาะของนักเรียน
ตั้งแต่ปีการศึกษา 2563 เป็นต้นไป
.
ก่อนหน้านี้กระทรวงศึกษาธิการได้ประกาศยกเลิก
การทดสอบทางการศึกษาระดับชาติด้านอาชีวศึกษา
หรือที่เรียกว่า V-NET ไปแล้วเช่นกัน
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันอังคารที่ 12 มกราคม 2564
เลขานุการ รมว.ยุติธรรม รับเรื่องจากเจ้าของร้านอาหารใน จ.เชียงใหม่ เพื่อขอความเป็นธรรมเกี่ยวกับคดีที่ตนเองและภรรยาถูกแจ้งข้อกล่าวหาว่าแจ้งความเท็จ และขอให้ติดตามหาตัวภรรยาที่หายตัวไ
เลขานุการ รมว.ยุติธรรม รับเรื่องจากเจ้าของร้านอาหารใน จ.เชียงใหม่ เพื่อขอความเป็นธรรมเกี่ยวกับคดีที่ตนเองและภรรยาถูกแจ้งข้อกล่าวหาว่าแจ้งความเท็จ และขอให้ติดตามหาตัวภรรยาที่หายตัวไปเมื่อเดือนมิถุนายน ๒๕๖๓ ขณะเดินทางกลับจากงานแต่งงานญาติที่ อ.แม่อาย จ
ในวันอังคารที่ ๑๒ มกราคม ๒๕๖๔ เวลา ๑๑.๐๐ น. ณ ห้องแถลงข่าว ชั้น ๒ อาคารกระทรวงยุติธรรมแห่งใหม่ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม พร้อมด้วย พันตำรวจเอก อัครพล บุณโยปัษฎัมภ์ รองอธิบดีกรมสอบสวนคดีพิเศษ พ.ต.ท.ธัญญะ ระย้า ผู้อำนวยการสำนักงานคุ้มครองพยาน และนางสุจิตรา แก้วไกร ผู้อำนวยการกองพิทักษ์สิทธิและเสรีภาพ กรมคุ้มครองสิทธิและเสรีภาพ รับเรื่องจากนายฐานะพล เสาวคนธ์ เจ้าของร้านอาหารใน จ.เชียงใหม่ เพื่อขอความเป็นธรรมกรณีที่ตนเองและภรรยาถูกแจ้งข้อกล่าวหาว่าแจ้งความเท็จกรณีที่ตนและภรรยาเคยแจ้งความว่า ถูกรีดไถเงินจำนวน ๓๐๐,๐๐๐ บาท และขอให้ติดตามหาตัวภรรยาซึ่งหายตัวไปตั้งแต่เดือนมิถุนายน ๒๕๖๓ ขณะเดินทางกลับจากงานแต่งงานญาติที่ อ.แม่อาย จ.เชียงใหม่ ซึ่งคาดว่าอาจมีบุคคลอื่นพาตัวไปและอาจเกิดอันตราย โดยปัจจุบันยังตามตัวภรรยาไม่พบ
ว่าที่ร้อยตรี ธนกฤต กล่าวว่า เมื่อช่วงเดือนกุมภาพันธ์ ๒๕๖๓ ผู้เสียหาย และนางสาวพิมพ์ชนก นายประทุม ภรรยา เดินทางกลับจาก อ.แม่อาย จ.เชียงใหม่ มีกลุ่มบุคคล จำนวน 5 ราย ซึ่งอ้างว่าเป็นเจ้าหน้าที่ตำรวจ ได้มีการตั้งด่านเพื่อเรียกเงินจากภรรยาของตน จำนวน ๓๐๐,๐๐๐ บาท เพราะภรรยาเป็นคนต่างด้าวไม่มีบัตรประชาชน ต่อมาเมื่อเดือนมิถุนายน ๒๕๖๓ ภรรยาของตนจึงเข้าร้องทุกข์ต่อกองบัญชาการตำรวจภูธรภาค ๕ เพื่อเอาผิดกับกลุ่มบุคคลดังกล่าว โดยนำสลิปการโอนเงินมอบไว้เป็นหลักฐานและปัจจุบันอยู่ระหว่างกระบวนการตรวจสอบข้อเท็จจริง รวมทั้งแจ้งความที่ สภ.แม่อาย เพื่อเอาผิดกับกลุ่มบุคคลดังกล่าวในข้อหารีดไถเงิน แต่กลุ่มบุคคลดังกล่าวไปแจ้งความผู้เสียหายและภรรยาฐานแจ้งความเท็จที่ สภ.แม่ปิง โดยผู้เสียหายได้ร้องเรียนผ่านยุติธรรมจังหวัดเชียงใหม่ เพื่อช่วยเหลือเกี่ยวกับการคุ้มครองปลอดภัยเพราะเกรงว่าจะได้รับอันตรายเนื่องจากมีเจ้าหน้าที่รัฐเข้ามาเกี่ยวข้อง รวมทั้งให้ความช่วยเหลือเกี่ยวกับคดี โดยสนับสนุนเงินกองทุนยุติธรรมเกี่ยวกับการขอปล่อยตัวชั่วคราวหากนายฐานะพลยื่นขอ โดยขณะนี้อยู่ระหว่างดำเนินการดูแลตามขั้นตอน อย่างไรก็ตาม ช่วงเดือนมิถุนายน ๒๕๖๓ ภรรยาผู้เสียหายได้ออกจากบ้านพักเพื่อไปเยี่ยมน้องสาวที่อยู่ต่างอำเภอ จากนั้นไม่ได้พบกันอีกและในช่วงเดือนมิถุนายน - กรกฎาคม ๒๕๖๓ ยังสามารถติดต่อกันได้ผ่านทางโทรศัพท์มือถือน้องสาวภรรยา จนกระทั่งประมาณเดือนสิงหาคม ๒๕๖๓ จนถึงปัจจุบัน ไม่สามารถติดต่อภรรยาได้อีก
พ.ต.ท.ธัญญะ กล่าวว่า กรมคุ้มครองสิทธิและเสรีภาพ โดยสำนักงานคุ้มครองพยาน ได้ช่วยเหลือผู้เสียหายและภรรยาในการคุ้มครองพยาน เพราะไม่กล้าเดินทางไปสอบปากคำที่ สภ.แม่อาย กลัวเรื่องความปลอดภัยจากกลุ่มบุคคลคู่กรณี จึงประสานใช้สถานที่ส่วนกลางให้ถ้อยคำ ซึ่งสำนักงานคุ้มครองพยานโทรศัพท์ติดต่อผ่านมือถือน้องสาวภรรยา หลังไปเยี่ยมน้องสาวตั้งแต่เดือนมิถุนายน ๒๕๖๓ แต่เจ้าตัวไม่เคยเดินทางมาตามนัดหมาย กระทั่งติดต่อครั้งสุดท้าย เมื่อวันที่ ๒๕ สิงหาคม ๒๕๖๓
พ.ต.อ.อัครพล กล่าวว่า กรมสอบสวนคดีพิเศษจะดำเนินการตรวจสอบกรณีบุคคลสูญหาย โดยจะใช้เวลาประมาณ ๖ เดือน
วันอังคารที่ 12 มกราคม 2564
รมว.วธ.เป็นประธานการประชุมหารือรับมอบแนวนโยบายการจัดทำคำของบประมาณรายจ่าย ประจำปี พ.ศ. ๒๕๖๕
รมว.วธ.เป็นประธานการประชุมหารือรับมอบแนวนโยบายการจัดทำคำของบประมาณรายจ่าย ประจำปี พ.ศ. ๒๕๖๕
วันที่ ๑๒ มกราคม ๒๕๖๔ เวลา ๑๓.๓๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานการประชุมหารือรับมอบแนวนโยบายการจัดทำคำของบประมาณรายจ่าย ประจำปี พ.ศ. ๒๕๖๕ ของกระทรวงวัฒนธรรม โดยมีนางยุพา ทวีวัฒนะกิจบวร ปลัดกระทรวงวัฒนธรรม นายกิตติพันธ์ พานสุวรรณ รองปลัดกระทรวงวัฒนธรรม ผู้บริหารกระทรวงวัฒนธรรม ผู้แทนสำนักงบประมาณ และผู้แทนหน่วยงานที่เกี่ยวข้อง เข้าร่วมประชุม ณ ศูนย์ประชุมกระทรวงวัฒนธรรม ชั้น ๘ กระทรวงวัฒนธรรม
วันอังคารที่ 12 มกราคม 2564
สธ.ส่งหน่วยแพทย์เคลื่อนที่ และทีม 3 หมอ ดูแลประชาชนที่ได้รับผลกระทบจาก “อุทกภัย”
สธ.ส่งหน่วยแพทย์เคลื่อนที่ และทีม 3 หมอ ดูแลประชาชนที่ได้รับผลกระทบจาก “อุทกภัย”
กระทรวงสาธารณสุข ออกหน่วยแพทย์เคลื่อนที่ให้บริการดูแลสุขภาพประชาชนในพื้นที่ที่ได้รับผลกระทบอุทกภัยในพื้นที่ภาคใต้ โดยเฉพาะกลุ่มเปราะบาง ผู้ป่วยติดบ้านติดเตียง โรคเรื้อรัง ผู้สูงอายุ ส่งทีม 3 หมอ ออกเยี่ยมบ้าน ดูแลสุขภาพ ให้คำแนะนำป้องกันโรคที่มากับน้ำท่วม และหลังน้ำลด
วันนี้ (12 มกราคม 2564) นายแพทย์เกียรติภูมิ วงศ์รจิต ปลัดกระทรวงสาธารณสุข ให้สัมภาษณ์ว่า นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข และดร.สาธิต ปิตุเตชะ รัฐมนตรีช่วยว่าการกระทรวงสาธารณสุข มีความห่วงใยผู้ประสบภัยในจังหวัดนราธิวาส จังหวัดปัตตานี จังหวัดสงขลา และจังหวัดยะลาที่ได้รับผลกระทบจากน้ำท่วมฉับพลัน น้ำป่าไหลหลาก และน้ำท่วมขัง ได้กำชับให้สถานบริการทุกแห่งให้การดูแลประชาชนอย่างเต็มที่ เฝ้าระวังโรคและภัยสุขภาพที่มากับน้ำท่วม และหลังน้ำลด
นายแพทย์เกียรติภูมิกล่าวต่อว่า ได้กำชับนายแพทย์สาธารณสุขทุกจังหวัดที่ได้รับผลกระทบ จัดหน่วยแพทย์เคลื่อนที่ และส่งทีม 3 หมอ หมอคนที่ 1 หมอประจำบ้าน คือ อสม.,หมอคนที่ 2 หมอสาธารณสุขคือเจ้าหน้าที่สาธารณสุข และหมอคนที่ 3 หมอครอบครัว คือแพทย์เวชศาสตร์ครอบครัว ทำงานร่วมกันดูแลให้ความรู้ ส่งเสิรมสุขภาพประชาชน ออกเยี่ยมบ้านให้กำลังใจ ดูแลผู้ประสบภัยน้ำท่วม โดยเฉพาะกลุ่มเปราะบาง ผู้ป่วยติดบ้านติดเตียง โรคเรื้อรัง ผู้สูงอายุ ให้ได้รับยาอย่างต่อเนื่อง แนะนำให้ความรู้ในการป้องกันตนเองให้ปลอดภัยจากการจมน้ำ ไฟดูด โรคที่มากับน้ำท่วม เช่น โรคฉี่หนู และเฝ้าระวังโรคติดต่อที่มีผู้ป่วยเป็นกลุ่มก้อน เช่น ไข้หวัด ไข้หวัดใหญ่ อุจจาระร่วง นอกจากนี้ หลายพื้นที่มีน้ำท่วมขังทำให้พบโรคน้ำกัดเท้าเพิ่มขึ้น ดังนั้นหลังลุยน้ำให้รีบล้างทำความสะอาด เช็ดให้แห้ง หากผิวหนังที่เท้า ซอกนิ้ว เปื่อยแดงและลอกมีอาการคัน ให้ทายารักษาโรคน้ำกัดเท้า อย่าเกาเพราะจะทำให้เป็นแผล เกิดการอักเสบติดเชื้อได้ง่าย
ทั้งนี้ สำนักงานสาธารณสุขจังหวัดทั้ง 4 จังหวัด ได้ส่งทีมหน่วยแพทย์เคลื่อนที่และทีม 3 หมอ ออกให้บริการดูแลประชาชนอย่างต่อเนื่อง อาทิจังหวัดนราธิวาสออกหน่วยแพทย์เคลื่อนที่ให้บริการในพื้นที่ 13 อำเภอ ให้ความรู้ในการดูแลสุขภาพ และการจัดการสุขาภิบาลสิ่งแวดล้อม พร้อมสนับสนุนยาและเวชภัณฑ์ ยาชุดช่วยเหลือผู้ประสบภัย 406 ชุด ยารักษาน้ำกัดเท้า 1,147 หลอด เสื้อชูชีพ 10 ตัวจังหวัดปัตตานีได้จัดกิจกรรม “3 หมอ คปสอ.ยะรัง เยี่ยม ดูแลสุขภาพ ผู้ประสบภัยน้ำท่วม” ตำบลปิตูมุดี อำเภอยะรัง จังหวัดปัตตานี ออกเยี่ยม ดูแลสุขภาพ ผู้สูงอายุ ผู้ป่วยติดเตียง ติดบ้าน และผู้ด้อยโอกาส มอบชุดยาสำหรับน้ำท่วม ให้อสม. แจกจ่ายในพื้นที่ พร้อมเยี่ยมเสริมพลัง และให้ความรู้ความเข้าใจในการป้องกันโควิด 19 ในระดับครอบครัว และระดับชุมชน ในเวลาสถานการณ์น้ำท่วมจังหวัดยะลาเจ้าหน้าที่สาธารณสุข และอสม. ลงพื้นที่เยี่ยมผู้ประสบภัยในพื้นที่ รพ.สต.ท่าสาป สสอ.รามัน รพ.สต.ท่าธง รพ.สต.บ้านเกาะ รพ.สต.บ้านเนียง รพ.สต.ตาเซะ รพ.สต.บ้านอุเผะ รพ.สต.ยะต๊ะ รพ.สต.วังพญา รพ.สต.ห้วยกระทิง และสอน.เฉลิมพระเกียรติฯบ้านโฉลง รวมทั้งหมด 362 หลังคาเรือน พร้อมมอบยาชุดช่วยเหลือผู้ประสบน้ำท่วม
*************************** 12 มกราคม 2564